**Η ΠΑΡΑΓΡΑΦΟΣ - ΑΣΚΗΣΕΙΣ**

**Α. Να βρείτε τα δομικά μέρη (Θεματική πρόταση, Λεπτομέρειες/Σχόλια, Κατακλείδα) των πιο κάτω παραγράφων:**

 **1.** Για τις ανάγκες της βιβλιοθήκης ζητούνται μαθητές που θα αναλάβουν τη θέση του βιβλιοθηκάριου. Θα φροντίζουν για την ταξινόμηση των βιβλίων με τη βοήθεια καθηγητών και θα ετοιμάζουν τις ειδικές κάρτες για όσα παιδιά γίνουν μέλη της βιβλιοθήκης και πάρουν βιβλία. Ακόμα, θα καταγράφουν όσα βιβλία δανείζονται οι συμμαθητές τους και θα ελέγχουν τα βιβλία που επιστρέφονται. Μέσα στο ευχάριστο περιβάλλον της βιβλιοθήκης, ανάμεσα σε τόμους λογοτεχνίας κι επιστημονικής φαντασίας, εγκυκλοπαίδειες κι επιστημονικά βιβλία, οι βιβλιοθηκάριοι μπορούν τώρα να ψυχαγωγούνται και να βοηθήσουν τους συμμαθητές τους να ψυχαγωγηθούν.

**2.** Η τίγρη είναι καλή αλλά και αυστηρή μητέρα-δασκάλα. Ακόμα και την ώρα του παιχνιδιού και της ξεκούρασης παρακολουθεί τα μικρά της, τα συμβουλεύει και, αν χρειαστεί, τα μαλώνει. Μόλις γίνουν ενός έτους, αρχίζει να τα διδάσκει την τέχνη του κυνηγιού σε τρία βήματα: πρώτα βρίσκουμε το θήραμα από μακριά, μετά το πλησιάζουμε αργά αργά και αθόρυβα και τέλος ορμάμε και χώνουμε τα δόντια στο λαιμό του για να το σκοτώσουμε αμέσως. Τα τιγράκια, επομένως, εξασκούνται κυνηγώντας το ένα το άλλο!

**3.** Δεν ήξερα πώς ν’ αρχίσω το μάθημα των γαλλικών. Σκέφτηκα πως το καλύτερο θα ήταν, για να κάνω τα παιδιά να ενδιαφερθούν για το μάθημα, να τους μιλήσω πρώτα για τη Γαλλία. Την έδειξα λοιπόν στο χάρτη που ήταν κρεμασμένος στον τοίχο. Ύστερα άνοιξα ένα λεύκωμα με τοπία και μνημεία του Παρισιού που είχα πάρει μαζί μου στο σάκο. Μίλησα στα παιδιά για τον πολιτισμό της Γαλλίας. Τους είπα πως αποτελεί έναν από τους στύλους του δυτικού πολιτισμού καθώς και τι χρωστούν οι λαοί στη Γαλλική Επανάσταση. Τέλος, έκανα ό,τι μπορούσα για να κινήσω το ενδιαφέρον τους. Η μέθοδος αυτή είχε επιτυχία.

**4.** Αναντίρρητα, η τεχνολογία επέφερε κοσμογονικές αλλαγές στον πολιτισμό και αποτέλεσε ευλογία για τον άνθρωπο. Είναι αλήθεια ότι μετέτρεψε την εργασία, χάρη στα μέσα που εξασφάλισε, από επίμοχθη και επώδυνη σε άκοπη και απλή διαδικασία. Παράλληλα, απομάκρυνε το φάσμα της πείνας από ένα μεγάλο τμήμα της ανθρωπότητας και απάλλαξε τον άνθρωπο από την ασφυκτική κυριαρχία της φύσης. Αξίζει, επίσης να παρατηρηθεί ότι με τη συνδρομή της τεχνολογίας ανάπτυξης τα πολιτιστικά αγαθά αποτελούν πλέον πλήγμα των περισσότερων ανθρώπων του πλανήτη. Αβίαστα, λοιπόν, συνάγεται το συμπέρασμα ότι τα παραπάνω στοιχεία, χωρίς να εξαντλούν τον πίνακα των προσφορών της τεχνολογίας προς τον άνθρωπο, δικαιώνουν το χαρακτηρισμό της ευλογίας που της αποδίδεται.

**5.** Τα ταξίδια προσφέρουν πολλά στον άνθρωπο. Όταν επισκέπτεται κανείς άλλα μέρη, γνωρίζει τον τρόπο ζωής των κατοίκων της περιοχής και τον πολιτισμό τους. Όταν ταξιδεύει στο εξωτερικό, προσέχει τις διαφορές των άλλων πολιτισμών από της πατρίδας του και εκτιμά ή προσπαθεί να βελτιώσει το δικό του. Επίσης με τα ταξίδια ο άνθρωπος ξεκουράζεται, γιατί αλλάζει περιβάλλον και ξεφεύγει από την καθημερινότητα και τις έννοιες της. Τα ταξίδια λοιπόν καλλιεργούν τον πνευματικό και ψυχικό κόσμο του ανθρώ­που και τον ανανεώνουν.

**Β. Να γράψετε τα δομικά στοιχεία (θεματική περίοδο – λεπτομέρειες – κατακλείδα) της παρακάτω παραγράφου και να βρείτε τις συνδετικές λέξεις που ενώνουν τις περιόδους.**

 Τεράστιες είναι οι καταστροφές που προξενούνται σε μια χώρα από τις πυρκαγιές των δασών. Πρώτα πρώτα πλήττεται η οικονομία, γιατί λιγοστεύει η ξυλεία. Πλήγματα επίσης δέχεται και ο τομέας της γεωργίας, γιατί χωρίς τα δάση προκαλούνται καταστρεπτικοί χείμαρροι, που διαβρώνουν το έδαφος των αγρών και παρασύρουν τις καλλιέργειες, με αποτέλεσμα να δημιουργούνται μεγάλα οικονομικά προβλήματα. Αλλά και η υγεία του ανθρώπου επιβαρύνεται με την καταστροφή των δασών, καθώς με κάθε δάσος που καίγεται εξαφανίζεται και μια πηγή οξυγόνου. Εκτός από τα παραπάνω, ανυπολόγιστη είναι η οικολογική καταστροφή: εξαφανίζεται η χλωρίδα και η πανίδα, αφού χάνονται σπάνια φυτά και μοναδικά ζώα. Τέλος, χωρίς τα δάση υποβαθμίζεται το περιβάλλον και ο άνθρωπος χάνει το χώρο μέσα στον οποίο έβρισκε γαλήνη και ηρεμία. Μπορούμε επομένως να δικαιολογήσουμε το ενδιαφέρον του κράτους για την προστασία των δασών.